CELEX: 32022D0438
Language: sk
Date: 2022-03-14 00:00:00
Title: Rozhodnutie Rady (EÚ) 2022/438 zo 14. marca 2022 o pozícii, ktorá sa má v mene Európskej únie prijať v správnej rade Medzinárodného centra pre riešenie investičných sporov (ICSID)

17.3.2022   
               
               
                  SK
               
               
                  Úradný vestník Európskej únie
               
               
                  L 89/8
               
            
         ROZHODNUTIE RADY (EÚ) 2022/438
         zo 14. marca 2022
         o pozícii, ktorá sa má v mene Európskej únie prijať v správnej rade Medzinárodného centra pre riešenie investičných sporov (ICSID)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4, prvý pododsek, v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Správna rada Medzinárodného centra pre riešenie investičných sporov (ďalej len „ICSID“) bude hlasovať písomným postupom o balíku navrhnutých zmien pravidiel ICSID. Písomný postup sa začal 20. januára 2022 a má sa ukončiť 21. marca 2022.
                  
               
                     (2)
                  
                  
                     Únia nie je členom ICSID. Únia však začleňuje odkazy na pravidlá ICSID do svojich obchodných a investičných dohôd, v ktorých sa stanovuje ochrana investícií a urovnávanie investičných sporov.
                  
               
                     (3)
                  
                  
                     V stanovisku Súdneho dvora 2/15 zo 16. mája 2017 (1) Súdny dvor objasnil, že priame zahraničné investície patria do výlučnej právomoci Únie a že mechanizmy urovnávania investičných sporov sa nemôžu zriadiť bez súhlasu členských štátov.
                  
               
                     (4)
                  
                  
                     Vďaka reforme pravidiel ICSID sa pravidlá doplnkového nástroja ICSID budú potenciálne uplatňovať na spory začaté proti organizáciám regionálnej hospodárskej integrácie, ako je Únia. Únia používa pravidlá ICSID aj vo svojich investičných zmluvách a tieto pravidlá môžu použiť investori z Únie v konaniach proti tretím krajinám, investori z krajín mimo Únie v konaniach proti členským štátom Únie alebo investori z krajín mimo Únie proti samotnej Únii, ak sú splnené všetky príslušné požiadavky dohovoru ICSID. Zmeny pravidiel ICSID tak budú mať právne účinky na fungovanie a uplatňovanie medzinárodných dohôd uzatvorených Úniou a na vedenie súdnych konaní, do ktorých by mohla byť Únia zapojená. Únia má preto na reforme pravidiel ICSID osobitný záujem.
                  
               
                     (5)
                  
                  
                     Členmi ICSID je 26 členských štátov Únie. Uvedené členské štáty majú možnosť zúčastňovať sa na zasadnutiach správnej rady a hlasovať o zmene pravidiel v rámci písomného postupu.
                  
               
                     (6)
                  
                  
                     Rada by preto mala prijať pozíciu Únie v súvislosti s plánovanými zmenami pravidiel ICSID s cieľom umožniť členským štátom, ktoré sú zmluvnými stranami dohovoru ICSID a konajú spoločne v záujme Únie, aby vyjadrili pozíciu Únie v rámci správnej rady ICSID.
                  
               
                     (7)
                  
                  
                     Pokiaľ ide o konania podľa dohovoru ICSID, zmenami sa aktualizujú a rozvíjajú administratívne a finančné predpisy ICSID, ako aj inštitučné pravidlá ICSD, rozhodcovské pravidlá ICSID a zmierovacie pravidlá ICSID. Zmeny okrem iného povedú k transparentnejším konaniam, objasnia ustanovenia o predčasnom zamietnutí neopodstatnených nárokov a zabezpečení nákladov a zavedú povinnosť zverejňovať financovanie treťou stranou.
                  
               
                     (8)
                  
                  
                     Pokiaľ ide o konania v rámci doplnkového nástroja ICSID, navrhovanými zmenami sa aktualizujú a rozvíjajú administratívne a finančné predpisy doplnkového nástroja ICSID, rozhodcovské pravidlá doplnkového nástroja ICSID a zmierovacie pravidlá doplnkového nástroja ICSID. Väčšina zmien konaní podľa dohovoru ICSID sa premietne aj do pravidiel doplnkového nástroja ICSID. Okrem toho sa rozsah pôsobnosti konaní v rámci doplnkového nástroja rozšíri tak, aby zahŕňal okrem iného spory týkajúce sa organizácií regionálnej hospodárskej integrácie.
                  
               
                     (9)
                  
                  
                     Pokiaľ ide o konania ICSID na zisťovanie skutočností, navrhovanými zmenami sa aktualizujú a rozvíjajú samostatné pravidlá ICSID na zisťovanie skutočností a administratívne a finančné predpisy ICSID týkajúce sa zisťovania skutočností.
                  
               
                     (10)
                  
                  
                     Pokiaľ ide o mediácie ICSID, v návrhu reformy sa stanovuje nový súbor mediačných pravidiel ICSID a mediačných administratívnych a finančných predpisov ICSID.
                  
               
                     (11)
                  
                  
                     Týmito zmenami sa riešia súčasné obavy vyjadrené v súvislosti s existujúcim systémom urovnávania sporov medzi investorom a štátom a podstatne sa nimi zlepšujú pravidlá ICSID.
                  
               
                     (12)
                  
                  
                     Pozícia, ktorá sa má v súlade s týmto rozhodnutím prijať v mene Únie neovplyvňuje hlavný cieľ Únie a jej členských štátov v tejto oblasti, konkrétne vytvorenie stáleho mnohostranného súdu pre investície, ktorý by tak nahradil súčasný systém investičného rozhodcovského konania trvalým mechanizmom,
                  
               PRIJALA TOTO ROZHODNUTIE:
         
            Článok 1
            Členské štáty, ktoré sú zmluvnými stranami dohovoru ICSID, konajúc spoločne v záujme Únie vyjadria súhlas s navrhovanými zmenami pravidiel ICSID počas hlasovania písomným postupom, ktorý začal predseda správnej rady ICSID 20. januára 2022 a má sa ukončiť 21. marca 2022 schválením štyroch návrhov uznesení s cieľom:
            
                        —
                     
                     
                        zmeniť predpisy a pravidlá pre konania podľa dohovoru ICSID (AC(C)/RES/1/2022),
                     
                  
                        —
                     
                     
                        zmeniť predpisy a pravidlá pre konania v rámci doplnkového nástroja ICSID (AC(C)/RES/2/2022),
                     
                  
                        —
                     
                     
                        prijať predpisy a pravidlá mediačného konania ICSID (AC(C)/RES/3/2022) a
                     
                  
                        —
                     
                     
                        prijať predpisy a pravidlá pre konania ICSID na zisťovanie skutočností (AC(C)/RES/4/2022).
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 14. marca 2022
            
               
                  Za Radu
               
               
                  predsedníčka
               
               É. BORNE
            
         
         
            (1)  Stanovisko Súdneho dvora 2/15 zo 16. mája 2017, ECLI:EU:C:2017:376.